title: Decizia 2011/411/PESC a Consiliului din 12 iulie 2011 de definire a statutului, sediului și regulamentului de funcționare ale Agenției Europene de Apărare și de abrogare a Acțiunii comune 2004/551/PESC

text:
               13.7.2011

               RO

               Jurnalul Oficial al Uniunii Europene

               L 183/16

         DECIZIA 2011/411/PESC A CONSILIULUI
   din 12 iulie 2011
   de definire a statutului, sediului și regulamentului de funcționare ale Agenției Europene de Apărare și de abrogare a Acțiunii comune 2004/551/PESC
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolele 42 și 45,
   întrucât:

               (1)

               Agenția Europeană de Apărare (denumită în continuare „agenția”) a fost înființată prin Acțiunea comună 2004/551/PESC a Consiliului (1) (denumită în continuare „Acțiunea comună 2004/551/PESC”) pentru a sprijini Consiliul și statele membre în efortul lor de a îmbunătăți capacitățile de apărare ale Uniunii în domeniul gestionării situațiilor de criză și de a susține politica europeană de securitate și de apărare.

               (2)

               Strategia europeană de securitate, aprobată de Consiliul European la 12 decembrie 2003, identifică instituirea unei agenții de apărare ca element important în vederea dezvoltării unor resurse militare europene mai flexibile și mai eficiente.

               (3)

               Raportul privind punerea în aplicare a Strategiei europene de securitate din 11 decembrie 2008 aprobă rolul principal al agenției în procesul de dezvoltare a unor capacități de apărare esențiale pentru politica de securitate și apărare comună (PSAC).

               (4)

               Acțiunea comună 2004/551/PESC ar trebui abrogată și înlocuită, pentru a ține seama de modificările aduse Tratatului privind Uniunea Europeană (TUE) prin Tratatul de la Lisabona.

               (5)

               Articolul 45 TUE prevede adoptarea de către Consiliu a unei decizii de definire a statutului, sediului și regulamentului de funcționare ale agenției, care ar trebui să țină seama de gradul de participare efectivă a statelor membre la activitățile agenției.

               (6)

               Agenția ar trebui să contribuie la punerea în aplicare a politicii externe și de securitate comună (PESC), în special a PSAC.

               (7)

               Structura agenției ar trebui să îi permită acesteia să răspundă cerințelor operaționale ale Uniunii și ale statelor membre în ceea ce privește PSAC și, acolo unde se dovedește necesar pentru îndeplinirea atribuțiilor sale, să coopereze cu țări, organizații și entități terțe.

               (8)

               Agenția ar trebui să dezvolte relații de lucru strânse cu acordurile, grupările și organizațiile existente, cum ar fi acordul-cadru al Scrisorii de intenție (denumit în continuare „acordul-cadru LoI”), Organizația de Cooperare Comună în materie de Armament (OCCAR) și Agenția Spațială Europeană (ASE).

               (9)

               Înaltul reprezentant al Uniunii pentru afaceri externe și politica de securitate ar trebui să aibă, în conformitate cu articolul 18 alineatul (2) TUE, un rol principal în structura agenției și să asigure legătura esențială dintre agenție și Consiliu.

               (10)

               În exercitarea rolului său de control politic și de elaborare a politicilor, Consiliul ar trebui să emită orientări pentru agenție.

               (11)

               Având în vedere natura acestora, adoptarea cadrului financiar pentru agenție, astfel cum se prevede la articolul 4 alineatul (4), și încheierea unor acorduri administrative între agenție și state terțe, organizații și entități trebuie aprobate de Consiliu hotărând în unanimitate.

               (12)

               Atunci când se adoptă orientări și decizii în legătură cu activitatea agenției, Consiliul ar trebui să se reunească la nivelul miniștrilor apărării.

               (13)

               Orice orientări sau decizii adoptate de Consiliu în legătură cu activitatea agenției se elaborează în conformitate cu articolul 240 TFUE.

               (14)

               Competențele organelor pregătitoare și consultative ale Consiliului, în special cele ale Comitetului Reprezentanților Permanenți în temeiul articolului 240 TFUE, ale Comitetului Politic și de Securitate (CPS) în temeiul articolului 38 TUE și ale Comitetului Militar al UE (CMUE) nu ar trebui să fie afectate.

               (15)

               Directorii naționali pentru armamente (DNA), directorii de capacități, directorii din domeniul cercetării și tehnologiei (C&T) și directorii pe probleme de politici de apărare ar trebui să primească rapoarte și să contribuie la aspectele care sunt de competența lor în vederea elaborării deciziilor Consiliului referitoare la agenție.

               (16)

               Agenția ar trebui să aibă personalitatea juridică necesară pentru a-și îndeplini atribuțiile și a-și atinge obiectivele, menținând în același timp o legătură strânsă cu Consiliul și respectând pe deplin responsabilitățile Uniunii Europene și ale instituțiilor sale.

               (17)

               Ar trebui să se prevadă ca bugetele administrate de agenție să poată primi, de la caz la caz, contribuții destinate acoperirii costurilor neadministrative din bugetul general al Uniunii Europene, cu respectarea deplină a normelor, procedurilor și proceselor de decizie care îi sunt aplicabile, inclusiv a articolului 41 alineatul (2) TUE.

               (18)

               Fiind deschisă participării tuturor statelor membre, agenția ar trebui să prevadă, de asemenea, posibilitatea creării unor grupuri specifice de state membre care să elaboreze proiecte sau programe ad hoc.

               (19)

               Sub rezerva unei decizii a Consiliului privind stabilirea unei cooperări structurate permanente, în conformitate cu articolul 42 alineatul (6) și articolul 46 TUE și cu Protocolul (nr. 10) privind cooperarea structurată permanentă stabilită prin articolul 42 TUE, anexat la TUE și la TFUE, agenția ar trebui să susțină punerea în aplicare a cooperării structurate permanente.

               (20)

               Agenția ar trebui să aibă proceduri de decizie care să îi permită să își îndeplinească sarcinile în mod eficient, respectând în același timp politicile naționale de securitate și apărare ale statelor membre participante.

               (21)

               Agenția ar trebui să își îndeplinească misiunea cu respectarea deplină a articolului 40 TUE.

               (22)

               Agenția ar trebui să acționeze în deplină conformitate cu standardele și normele de securitate ale Consiliului.

               (23)

               În conformitate cu articolul 5 din Protocolul nr. 22 privind poziția Danemarcei, anexat la TUE și la TFUE, Danemarca nu participă la elaborarea și punerea în aplicare a deciziilor și acțiunilor Uniunii care au implicații în domeniul apărării. Prin urmare, Danemarca nu va avea obligații în temeiul prezentei decizii,

         ADOPTĂ PREZENTA DECIZIE:
   CAPITOLUL 1

      INSTITUIREA, MISIUNEA ȘI SARCINILE AGENȚIEI

   Articolul 1
   Instituirea
   (1)   Agenția în domeniul dezvoltării capacităților de apărare, al cercetării, achizițiilor și armamentului (denumită în continuare „Agenția Europeană de Apărare” sau „agenția”), instituită inițial prin Acțiunea comună 2004/551/PESC, continuă să existe în conformitate cu dispozițiile următoare.
   (2)   Agenția acționează sub autoritatea Consiliului pentru a veni în sprijinul politicii externe și de securitate comună (PESC) și al politicii de securitate și de apărare comună (PSAC), în cadrul instituțional unic al Uniunii Europene și fără a aduce atingere responsabilităților instituțiilor Uniunii Europene și ale organelor Consiliului. Misiunea agenției nu aduce atingere altor competențe ale Uniunii, respectând pe deplin articolul 40 TUE.
   (3)   Agenția este deschisă tuturor statelor membre ale Uniunii Europene care doresc să participe. Statele membre care participă deja la agenție în momentul adoptării prezentei decizii continuă să fie state participante.
   (4)   Orice stat membru care dorește să participe la agenție după intrarea în vigoare a prezentei decizii sau care dorește să se retragă din agenție își notifică intenția Consiliului și îl informează pe Înaltul Reprezentant. Orice dispoziții tehnice și financiare necesare pentru această participare sau retragere se stabilesc de către Comitetul director, menționat la articolul 8.
   (5)   Agenția are sediul la Bruxelles.
   Articolul 2
   Misiunea
   (1)   Misiunea agenției este de a sprijini Consiliul și statele membre în efortul lor de a îmbunătăți capacitățile de apărare ale Uniunii Europene în domeniul gestionării crizelor și de a susține PSAC în starea sa actuală și în dezvoltarea sa viitoare.
   (2)   Agenția identifică necesitățile operaționale, promovează măsurile necesare satisfacerii acestora, contribuie la identificarea și, dacă este cazul, la punerea în aplicare a oricărei măsuri necesare pentru întărirea bazei industriale și tehnologice în sectorul de apărare, participă la definirea unei politici europene în materie de capacități și de armament și sprijină Consiliul în evaluarea îmbunătățirii capacităților militare.
   (3)   Misiunea agenției nu aduce atingere competențelor statelor membre în domeniul apărării.
   Articolul 3
   Definiții
   În sensul prezentei decizii, se aplică următoarele definiții:

               (a)

               „state membre participante” înseamnă statele membre ale Uniunii Europene care participă la agenție;

               (b)

               „state membre contributoare” înseamnă statele membre participante ale Uniunii Europene care contribuie la un anumit proiect sau program al agenției.

         Articolul 4
   Controlul politic și modalitățile de raportare către Consiliu
   (1)   Agenția își desfășoară activitatea sub autoritatea și controlul politic al Consiliului, căruia îi prezintă rapoarte regulate și de la care primește orientări cu regularitate.
   (2)   Agenția raportează Consiliului cu regularitate cu privire la activitățile sale și în special:

               (a)

               prezintă Consiliului, în luna noiembrie a fiecărui an, un raport privind activitățile agenției din anul respectiv și furnizează elemente pentru programul de activitate și bugetele agenției pentru anul următor;

               (b)

               sub rezerva unei decizii a Consiliului privind stabilirea unei cooperări structurate permanente, prezintă Consiliului, cel puțin o dată pe an, informații referitoare la contribuția agenției la activitățile de evaluare în contextul cooperării structurate permanente menționate la articolul 5 alineatul (3) litera (f) punctul (ii).

         Agenția pune la dispoziția Consiliului în timp util informații privind chestiunile importante care trebuie să fie supuse deciziei Comitetului director.
   (3)   Consiliul emite, hotărând în unanimitate și, după caz, cu consultarea COPS sau a altor organe competente ale Consiliului, orientări anuale în legătură cu activitatea agenției, în special cu privire la programul de activitate al acesteia. Programul de activitate al agenției se stabilește în cadrul acestor orientări.
   (4)   În fiecare an, Consiliul aprobă, hotărând în unanimitate, un cadru financiar pentru agenție pentru următorii trei ani. Acest cadru financiar stabilește prioritățile convenite asociate planului de activitate pe trei ani al agenției și stabilește un plafon obligatoriu din punct de vedere juridic pentru primul an, precum și cifre de planificare pentru al doilea și al treilea an. În fiecare an, până la 31 martie, agenția transmite Comitetului director un proiect al cadrului financiar și al planului de activitate corespunzător acestuia în vederea analizării.
   (5)   Agenția poate adresa recomandări Consiliului și Comisiei, în măsura în care acest lucru este necesar pentru a-și îndeplini misiunea.
   Articolul 5
   Atribuții și sarcini
   (1)   În îndeplinirea atribuțiilor și a sarcinilor sale, agenția respectă alte competențe ale Uniunii și pe cele ale instituțiilor Uniunii Europene.
   (2)   Îndeplinirea de către agenție a atribuțiilor și a sarcinilor sale nu aduce atingere competențelor statelor membre în domeniul apărării.
   (3)   Agenția îndeplinește, sub autoritatea Consiliului, următoarele sarcini:

               (a)

               să contribuie la identificarea obiectivelor privind capacitățile militare ale statelor membre și să evalueze respectarea angajamentelor privind capacitățile asumate de statele membre, în special prin:

                           (i)

                           identificarea, împreună cu organele competente ale Consiliului, inclusiv CMUE, și folosind, printre altele, mecanismul de dezvoltare a capacităților (MDC) și orice succesor al acestuia, a cerințelor viitoare ale Uniunii Europene în ceea ce privește capacitățile de apărare;

                           (ii)

                           coordonarea punerii în aplicare a planului de dezvoltare a capacităților (CDP) și a oricărui succesor al acestuia;

                           (iii)

                           evaluarea, pe baza unor criterii care trebuie convenite de statele membre, a angajamentelor asumate de acestea în materie de capacități, printre altele prin procesul CDP și prin MDC și orice succesor al acestuia;

               (b)

               să promoveze armonizarea necesităților operaționale și adoptarea de metode de achiziție performante și compatibile, în special prin:

                           (i)

                           promovarea și coordonarea armonizării cerințelor militare;

                           (ii)

                           promovarea unor achiziții rentabile și eficiente prin identificarea și difuzarea de bune practici;

                           (iii)

                           furnizarea unor evaluări privind prioritățile financiare pentru dezvoltarea și achiziționarea de capacități;

               (c)

               să propună proiecte multilaterale în vederea îndeplinirii obiectivelor în materie de capacități militare și să asigure coordonarea programelor derulate de statele membre și administrarea programelor de cooperare specifică, în special prin:

                           (i)

                           promovarea și propunerea de noi proiecte multilaterale de cooperare;

                           (ii)

                           identificarea și propunerea de activități de colaborare în domeniul operațional;

                           (iii)

                           depunerea unor eforturi în vederea coordonării programelor existente puse în aplicare de statele membre;

                           (iv)

                           asumarea, la cererea statelor membre, a responsabilității în materie de gestionare a unor programe specifice;

                           (v)

                           pregătirea, la cererea statelor membre, a unor programe care să fie gestionate de OCCAR sau prin alte dispozitive, după caz;

               (d)

               să susțină cercetarea în materie de tehnologie a apărării, să coordoneze și să planifice activitățile de cercetare comune și studierea soluțiilor tehnice care răspund necesităților operaționale viitoare, în special prin:

                           (i)

                           promovarea, în legătură cu activitățile de cercetare ale Uniunii, după caz, a cercetării care vizează îndeplinirea cerințelor viitoare privind capacitățile de securitate și apărare și, prin aceasta, consolidarea potențialului industrial și tehnologic al Europei în acest domeniu;

                           (ii)

                           promovarea C&T comune în domeniul apărării care să fie mai eficient direcționate;

                           (iii)

                           catalizarea C&T din domeniul apărării prin studii și proiecte;

                           (iv)

                           gestionarea contractelor C&T din domeniul apărării;

                           (v)

                           activitatea desfășurată în legătură cu Comisia pentru a maximiza complementaritatea și sinergia dintre programele de cercetare în materie de apărare și cele în materie civilă sau de securitate;

               (e)

               să contribuie la identificarea, și, după caz, la punerea în aplicare a oricărei măsuri utile pentru întărirea bazei industriale și tehnologice a sectorului de apărare și pentru îmbunătățirea eficienței cheltuielilor militare, în special prin:

                           (i)

                           contribuirea la crearea unei piețe europene a echipamentelor de apărare competitivă la nivel internațional, fără a aduce atingere normelor pieței interne și competențelor Comisiei în acest domeniu;

                           (ii)

                           dezvoltarea unor politici și strategii relevante, prin consultare cu Comisia și cu industria, după caz;

                           (iii)

                           urmărirea, prin consultare cu Comisia, a dezvoltării și armonizării la nivelul UE a unor proceduri relevante, în cadrul sarcinilor agenției;

               (f)

               sub rezerva unei decizii a Consiliului privind stabilirea unei cooperări structurate permanente, să sprijine această cooperare, în special prin:

                           (i)

                           facilitarea unor inițiative majore, comune sau europene, de dezvoltare a capacităților;

                           (ii)

                           contribuirea la evaluarea cu regularitate a contribuțiilor statelor membre participante în ceea ce privește capacitățile, în special a contribuțiilor făcute în conformitate cu o serie de criterii care urmează a fi stabilite, printre altele, în temeiul articolului 2 din Protocolul (nr. 10) pricind cooperarea structurată permanentă anexat la TUE și TFUE, și prezentarea de rapoarte în această privință cel puțin o dată pe an.

         Articolul 6
   Personalitatea juridică
   Agenția are personalitate juridică în vederea îndeplinirii atribuțiilor și atingerii obiectivelor sale. Statele membre se asigură că agenția beneficiază de cea mai extinsă capacitate juridică acordată persoanelor juridice în temeiul legislației lor. Agenția poate, în special, să achiziționeze sau să înstrăineze bunuri mobile și imobile și să introducă acțiuni în justiție. Agenția are capacitatea de a încheia contracte cu entități sau organizații private sau publice.
   CAPITOLUL II

      ORGANELE ȘI PERSONALUL AGENȚIEI

   Articolul 7
   Șeful agenției
   (1)   Șeful agenției este Înaltul Reprezentant al Uniunii pentru afaceri externe și politica de securitate (ÎR).
   (2)   Șeful agenției răspunde de organizarea generală și funcționarea agenției și asigură faptul că orientările emise de Consiliu și deciziile adoptate de Comitetul director sunt puse în aplicare de către directorul executiv, care îi raportează șefului agenției.
   (3)   Șeful agenției prezintă Consiliului rapoartele agenției în conformitate cu articolul 4 alineatul (2).
   (4)   Șeful agenției răspunde de negocierea acordurilor administrative cu țări terțe și alte organizații, grupări sau entități în conformitate cu orientările emise de Comitetul director. În cadrul acestor acorduri, astfel cum sunt aprobate de Comitetul director, șeful agenției răspunde de stabilirea unor relații de lucru corespunzătoare cu acestea.
   Articolul 8
   Comitetul director
   (1)   Un Comitet director, compus din câte un reprezentant al fiecărui stat membru participant, autorizat să angajeze guvernul său, și un reprezentant al Comisiei, reprezintă organul de decizie al agenției. Comitetul director acționează în cadrul orientărilor emise de Consiliu.
   (2)   Comitetul director se întrunește la nivel de miniștri ai apărării ai statelor membre participante sau la nivel de reprezentanți ai acestora. Comitetul director se reunește, în principiu, cel puțin de două ori pe an la nivel de miniștri ai apărării.
   (3)   Șeful agenției convoacă și prezidează reuniunile Comitetului director. În cazul în care un stat membru participant solicită acest lucru, șeful agenției convoacă o reuniune în termen de o lună.
   (4)   Șeful agenției poate delega competența de a prezida reuniunile Comitetului director la nivel de reprezentanți ai miniștrilor apărării.
   (5)   Comitetul director se poate reuni în componențe specifice (de exemplu, la nivel de directori naționali pentru armamente, de directori de capacități, de directori în domeniul C&T sau de directori pe probleme de politici de apărare).
   (6)   La reuniunile Comitetului director participă:

               (a)

               directorul executiv al agenției, menționat la articolul 10, sau reprezentantul acestuia;

               (b)

               președintele CMUE sau reprezentantul acestuia;

               (c)

               reprezentanții Serviciului european pentru acțiune externă (SEAE).

         (7)   Comitetul director poate decide să îi invite, pentru chestiuni de interes comun, pe:

               (a)

               Secretarul General al NATO sau reprezentatul numit al acestuia;

               (b)

               șefii/președinții altor structuri, grupări sau organizații ale căror activități sunt relevante pentru activitatea agenției (precum cele instituite în temeiul acordului-cadru LoI, precum și în temeiul OCCAR și ASE);

               (c)

               după caz, reprezentanți ai altor părți terțe.

         Articolul 9
   Sarcinile și competențele Comitetului director
   (1)   În cadrul orientărilor Consiliului menționate la articolul 4 alineatul (1), Comitetul director:

               (a)

               aprobă rapoartele care trebuie înaintate Consiliului;

               (b)

               aprobă, pe baza unui proiect prezentat de șeful agenției, până la data de 31 decembrie a fiecărui an, programul de activitate anual al agenției pentru anul următor;

               (c)

               adoptă bugetul general al agenției până la data de 31 decembrie a fiecărui an, în limitele stabilite în cadrul financiar al agenției, astfel cum a fost adoptat de Consiliu;

               (d)

               aprobă crearea în cadrul agenției a unor proiecte sau programe ad hoc în conformitate cu articolul 19;

               (e)

               numește directorul executiv și până la doi adjuncți ai acestuia;

               (f)

               decide că agenției i se poate încredința de către unul sau mai multe state membre gestiunea administrativă și financiară a anumitor activități care intră în atribuțiile sale, în conformitate cu articolul 17;

               (g)

               aprobă orice recomandare care ar putea fi adresată Consiliului sau Comisiei;

               (h)

               adoptă regulamentul de procedură al agenției;

               (i)

               poate modifica dispozițiile financiare pentru execuția bugetului general al agenției;

               (j)

               poate modifica reglementările care se aplică agenților contractuali și experților naționali detașați;

               (k)

               determină dispozițiile tehnice și financiare privind participarea sau retragerea statelor membre menționate la articolul 1 alineatul (4);

               (l)

               adoptă orientările referitoare la negocierea acordurilor administrative de către șeful agenției;

               (m)

               aprobă acordurile ad hoc menționate la articolul 22 alineatul (1);

               (n)

               încheie acordurile administrative dintre agenție și terți menționate la articolul 24 alineatul (1);

               (o)

               aprobă conturile anuale și bilanțul;

               (p)

               adoptă toate celelalte decizii relevante referitoare la îndeplinirea misiunii agenției.

         (2)   În cazul în care nu se prevede altfel în prezenta decizie, Comitetul director adoptă decizii cu majoritate calificată. Voturile statelor membre participante se ponderează în conformitate cu articolul 16 alineatele (4) și (5) TUE. Numai reprezentanții statelor membre participante iau parte la vot.
   (3)   În cazul în care un reprezentant al unui stat membru participant din Comitetul director declară că, din motive importante de politică națională pe care le-a afirmat, intenționează să se opună adoptării unei decizii care trebuie luată cu majoritate calificată, nu se procedează la vot. Reprezentantul în cauză poate, prin intermediul șefului agenției, să sesizeze Consiliul, pentru ca acesta să emită, după caz, orientări pentru Comitetul director. În caz contrar, Comitetul director poate decide, hotărând cu majoritate calificată, să sesizeze Consiliul cu privire la acest aspect în vederea adoptării unei decizii. Consiliul hotărăște în unanimitate.
   (4)   Comitetul director poate decide, la propunerea directorului executiv sau a unui stat membru participant, să înființeze:

               (a)

               comitete pentru pregătirea deciziilor administrative și bugetare ale Comitetului director, compuse din delegați ai statelor membre participante și un reprezentant al Comisiei;

               (b)

               comitete specializate în chestiuni specifice care țin de atribuțiile agenției. Aceste comitete sunt compuse din delegați ai statelor membre participante și, cu excepția cazului în care Comitetul director decide altfel, un reprezentant al Comisiei.

         Decizia de a înființa astfel de comitete precizează mandatul și durata acestora.
   Articolul 10
   Directorul executiv
   (1)   Directorul executiv și adjuncții acestuia sunt numiți de Comitetul director, pe baza unei propuneri din partea șefului agenției, pentru o perioadă de trei ani. Comitetul director poate acorda o prelungire de doi ani. Directorul executiv și cei doi adjuncți ai acestuia acționează sub autoritatea șefului agenției și în conformitate cu deciziile Comitetului director.
   (2)   Directorul executiv, asistat de adjuncții săi, ia toate măsurile necesare pentru a asigura eficiența și eficacitatea activității agenției. Directorului executiv îi revine răspunderea pentru supravegherea și coordonarea unităților funcționale pentru a asigura coerența generală a activității acestora. Directorul executiv este șeful personalului agenției.
   (3)   Directorul executiv răspunde de:

               (a)

               asigurarea punerii în aplicare a programului de activitate anual al agenției;

               (b)

               pregătirea lucrărilor Comitetului director, în special a proiectului de program de activitate anual al agenției;

               (c)

               pregătirea proiectului de buget general anual care trebuie prezentat Comitetului director;

               (d)

               pregătirea planului de activitate pe 3 ani care trebuie prezentat Comitetului director;

               (e)

               pregătirea cadrului financiar pe 3 ani care trebuie prezentat Consiliului;

               (f)

               asigurarea unei cooperări strânse și furnizarea de informații organelor pregătitoare ale Consiliului, în special COPS și CMUE;

               (g)

               pregătirea rapoartelor menționate la articolul 4 alineatul (2);

               (h)

               pregătirea situației veniturilor și cheltuielilor și execuția bugetului general al agenției și a bugetelor proiectelor sau programelor ad hoc încredințate agenției;

               (i)

               administrarea zilnică a agenției;

               (j)

               toate aspectele privind securitatea;

               (k)

               toate chestiunile privind personalul.

         (4)   În cadrul programului de activitate și al bugetului general al agenției, directorul executiv este abilitat să încheie contracte și să recruteze personal. Directorul executiv este ordonatorul de credite care răspunde de execuția bugetelor administrate de agenție.
   (5)   Directorul executiv este răspunzător în fața Comitetului director.
   (6)   Directorul executiv este reprezentantul legal al agenției.
   Articolul 11
   Personalul
   (1)   Personalul agenției, inclusiv directorul executiv, este compus din personal contractual și personal statutar recrutat dintre candidații din toate statele membre participante, pe baza geografică cea mai extinsă posibil și din instituțiile Uniunii Europene. Personalul agenției este selectat de directorul executiv pe baza competenței și a cunoștințelor de specialitate relevante și prin proceduri de concurs echitabile și transparente. Directorul executiv publică în prealabil o descriere detaliată a tuturor posturilor disponibile și a criteriilor relevante pentru procesul de selecție. În toate cazurile, recrutarea vizează asigurarea pentru agenție a serviciilor unui personal cu cel mai înalt standard de capacitate și eficiență.
   (2)   Șeful agenției numește, pe baza unei propuneri din partea directorului executiv și în urma consultării Comitetului director, personalul superior de conducere al agenției și reînnoiește contractele membrilor personalului respectiv.
   (3)   Personalul agenției este compus din:

               (a)

               personal recrutat direct de agenție pe baza unor contracte pe perioadă limitată, selectat dintre resortisanții statelor membre participante. Consiliul aprobă, hotărând în unanimitate, statutul acestui personal (2). Comitetul director revizuiește și modifică, după caz, acest statut, în cazul în care statutul îl împuternicește în acest sens;

               (b)

               experți naționali detașați de statele membre participante fie la posturi din cadrul structurii organizatorice a agenției, fie pentru sarcini și proiecte specifice. Consiliul aprobă, hotărând în unanimitate, statutul acestui personal (3). Comitetul director revizuiește și modifică, după caz, acest statut, în cazul în care statutul îl împuternicește în acest sens;

               (c)

               funcționari ai Uniunii detașați la agenție pe o perioadă determinată și/sau pentru sarcini sau proiecte specifice, în funcție de necesități.

         (4)   Curtea de Justiție a Uniunii Europene este competentă în orice litigiu dintre agenție și persoanele care fac obiectul statutului aplicabil personalului agenției.
   CAPITOLUL III

      BUGET ȘI REGLEMENTĂRI FINANCIARE

   Articolul 12
   Principii bugetare
   (1)   Bugetele, întocmite în euro, sunt actele care prevăd și autorizează, pentru fiecare exercițiu financiar, toate veniturile și cheltuielile administrate de agenție.
   (2)   Creditele înscrise într-un buget sunt autorizate pe durata unui exercițiu financiar care începe la data de 1 ianuarie și se termină la data de 31 decembrie a aceluiași an.
   (3)   Fiecare buget trebuie să fie echilibrat în ceea ce privește veniturile și cheltuielile. Toate veniturile și cheltuielile se introduc cu suma integrală în bugetul relevant fără nici o compensare între ele.
   (4)   Bugetul include credite diferențiate, care sunt compuse din credite de angajament și credite de plată, precum și credite nediferențiate.
   (5)   Creditele de angajament acoperă costul total al angajamentelor juridice contractate în exercițiul financiar în curs. Cu toate acestea, angajamentele se pot efectua global sau în tranșe anuale. Angajamentele sunt contabilizate pe baza angajamentelor juridice contractate până la 31 decembrie.
   (6)   Creditele de plată acoperă plățile efectuate pentru a onora angajamentele juridice contractate în exercițiul în curs și/sau în exercițiile anterioare. Plățile sunt contabilizate pe baza angajamentelor bugetare contractate până la 31 decembrie.
   (7)   Veniturile unui exercițiu financiar se introduc în conturile exercițiului financiar pe baza sumelor încasate în cursul exercițiului financiar respectiv.
   (8)   Veniturile și cheltuielile pot fi executate doar prin alocarea la o rubrică din buget și în limita creditelor înscrise la rubrica respectivă.
   (9)   Creditele se folosesc în conformitate cu principiile bunei gestiuni financiare, și anume în conformitate cu principiile economiei, eficienței și eficacității.
   Articolul 13
   Bugetul general
   (1)   Șeful agenției pune la dispoziția Comitetului director, până la data de 31 martie a fiecărui an, o estimare generală a proiectului de buget general pentru anul următor, respectând cifrele de planificare prevăzute în cadrul financiar.
   (2)   Șeful agenției propune proiectul de buget general Comitetului director până la data de 30 iunie a fiecărui an. Proiectul cuprinde:

               (a)

               creditele considerate necesare:

                           (i)

                           pentru a acoperi costurile aferente funcționării, personalului și reuniunilor agenției;

                           (ii)

                           pentru a obține consultanță externă, în special analize operaționale, esențiale pentru îndeplinirea de către agenție a sarcinilor sale și pentru activități specifice în domeniul cercetării și tehnologiei în avantajul comun al tuturor statelor membre participante, în special studii de caz tehnice și studii de pre-fezabilitate;

               (b)

               o estimare a veniturilor necesare pentru acoperirea cheltuielilor.

         (3)   Comitetul director se asigură, în ceea ce privește creditele menționate la alineatul (2) litera (a) punctul (ii), că acestea reprezintă o cotă semnificativă din totalul creditelor menționate la alineatul (2). Aceste credite reflectă nevoile reale și permit agenției să joace un rol operativ.
   (4)   Proiectul de buget general este însoțit de o schemă de personal detaliată și de justificări detaliate.
   (5)   Comitetul director poate decide, hotărând în unanimitate, ca proiectul de buget general să acopere în plus și un anumit proiect sau program atunci când acest lucru este în mod clar în avantajul comun al tuturor statelor membre participante.
   (6)   Creditele sunt clasificate pe titluri și capitole în cadrul cărora cheltuielile sunt grupate în funcție de natura sau destinația lor și subdivizate, după caz, în articole.
   (7)   Fiecare titlu poate include un capitol intitulat „credite provizorii”. Aceste credite se introduc acolo unde există o incertitudine, pe baza unor motive serioase, cu privire la valoarea creditelor necesare sau la posibilitatea de execuție a creditelor înscrise.
   (8)   Veniturile constau în:

               (a)

               contribuții plătibile de către statele membre participante la agenție pe baza baremului venitul național brut (VNB);

               (b)

               alte venituri.

         Proiectul de buget general prevede structura de înregistrare a veniturilor alocate și, acolo unde acest lucru este posibil, indică suma prevăzută.
   (9)   Comitetul director adoptă proiectul de buget general până la data de 31 decembrie a fiecărui an în cadrul financiar al agenției. În acest context, Comitetul director este prezidat de șeful agenției sau de un reprezentant numit de către șeful agenției ori de un membru al Comitetului director invitat în acest sens de către șeful agenției. Directorul executiv declară că bugetul a fost adoptat și notifică acest lucru statelor membre participante.
   (10)   În cazul în care, la începutul unui exercițiu financiar, proiectul de buget general nu a fost adoptat, o sumă echivalentă cu cel mult a douăsprezecea parte din creditele bugetare pentru exercițiul financiar precedent poate fi cheltuită în fiecare lună pentru orice capitol sau altă subdiviziune din buget. Această măsură nu poate avea, cu toate acestea, efectul de a pune la dispoziția agenției credite care depășesc a douăsprezecea parte din cele prevăzute în proiectul de buget general aflat în curs de pregătire. Comitetul director poate autoriza, hotărând cu majoritate calificată, pe baza unei propuneri din partea directorului executiv, cheltuieli care depășesc a douăsprezecea parte, cu condiția ca creditele bugetare generale pentru anul financiar respectiv să nu depășească pe cele din anul financiar anterior. Directorul executiv poate solicita contribuțiile necesare pentru acoperirea creditelor autorizate în temeiul prezentei dispoziții care sunt scadente în termen de 30 de zile de la transmiterea cererii de contribuții.
   Articolul 14
   Bugete rectificative
   (1)   În cazul unor situații inevitabile, excepționale sau neprevăzute, directorul executiv poate propune un proiect de buget rectificativ în limitele stabilite în cadrul financiar.
   (2)   Proiectul de buget rectificativ este întocmit, propus, adoptat și notificat în conformitate cu aceeași procedură ca și bugetul general, în limitele stabilite în cadrul financiar. Comitetul director hotărăște ținând seama în mod corespunzător de urgența situației.
   (3)   În cazul în care limitele stabilite în cadrul financiar sunt considerate insuficiente din cauza unor circumstanțe excepționale și neprevăzute, ținând seama pe deplin și de normele prevăzute la articolul 13 alineatele (2) și (3), Comitetul director prezintă bugetul rectificativ în vederea adoptării sale de către Consiliu, care hotărăște în unanimitate.
   Articolul 15
   Venituri alocate
   (1)   Pentru a acoperi alte costuri decât cele menționate la articolul 13 alineatul (2) litera (a) punctul (i), agenția poate primi în bugetul său general, ca venit alocat corespunzând unui scop specific, contribuții financiare:

               (a)

               de la bugetul general al Uniunii Europene, de la caz la caz, cu respectarea deplină a normelor, procedurilor și proceselor de decizie care îi sunt aplicabile;

               (b)

               de la statele membre, țări terțe sau alți terți.

         (2)   Veniturile alocate pot fi utilizate doar în scopul specific pentru care au fost prevăzute.
   Articolul 16
   Contribuții și rambursări
   (1)   Determinarea contribuțiilor în cazul în care se aplică baremul VNB:

               (a)

               în cazul în care se aplică baremul VNB, defalcarea contribuțiilor între statele membre cărora li se cere o contribuție se determină pe baza baremului venitului național brut, astfel cum este definit la articolul 41 alineatul (2) TUE și în conformitate cu Decizia 2007/436/CE, Euratom a Consiliului din 7 iunie 2007 privind sistemul de resurse proprii al Comunităților Europene (4) sau cu orice altă decizie a Consiliului care ar putea să o înlocuiască pe aceasta;

               (b)

               datele pentru calcularea fiecărei contribuții sunt cele care figurează în coloana intitulată „resurse proprii VNB” din tabelul „Situația rezumativă a finanțării bugetului general în funcție de tipul de resursă proprie și de stat membru” anexat la ultimul buget al Uniunii Europene. Contribuția fiecărui stat membru care trebuie să plătească o contribuție este proporțională cu cota reprezentată de VNB-ul statului membru respectiv în suma totală a VNB-ului tuturor statelor membre care trebuie să plătească o contribuție.

         (2)   Calendar de plată a contribuțiilor

               (a)

               Contribuțiile menite să finanțeze bugetul general al agenției se plătesc de către statele membre participante în trei tranșe egale, până la datele de 15 februarie, 15 iunie și, respectiv, 15 octombrie ale exercițiului financiar respectiv.

               (b)

               În cazul în care se adoptă un buget rectificativ, contribuțiile necesare se plătesc de către statele membre respective în termen de 60 de zile de la transmiterea cererii de contribuție.

               (c)

               Fiecare stat membru plătește comisioanele bancare aferente plății propriilor contribuții.

               (d)

               În cazul în care bugetul anual nu este aprobat până la sfârșitul lunii noiembrie, agenția poate emite, la solicitarea unui stat membru, o cerere individuală provizorie de contribuție din partea statului membru respectiv.

         Articolul 17
   Gestionarea de către agenție a cheltuielilor în numele statelor membre
   (1)   Comitetul director poate decide, la propunerea directorului executiv sau a unui stat membru, ca statele membre să îi încredințeze agenției gestionarea administrativă și financiară a anumitor activități care se înscriu în atribuțiile sale.
   (2)   În decizia sa, Comitetul director poate autoriza agenția să încheie contracte în numele anumitor state membre. El poate autoriza agenția să strângă în avans fondurile necesare de la aceste state membre pentru a onora contractele încheiate.
   Articolul 18
   Execuția bugetului general
   (1)   Dispozițiile financiare aplicabile bugetului general al agenției se adoptă de către Consiliu, hotărând în unanimitate (5). Comitetul director, hotărând în unanimitate, analizează și modifică, după caz, aceste dispoziții.
   (2)   La propunerea directorului executiv, Comitetul director adoptă, după caz, normele de aplicare referitoare la execuția și controlul bugetului general, în special în ceea ce privește achizițiile publice, fără a aduce atingere normelor relevante ale UE. Comitetul director se asigură, în special, că se ține seama în mod corespunzător de securitatea aprovizionării și de respectarea cerințelor referitoare atât la secretul privind apărarea, cât și la drepturile de proprietate intelectuală.
   (3)   Dispozițiile și normele financiare menționate la prezentul articol nu se aplică proiectelor și programelor ad hoc menționate la articolele 19 și 20.
   CAPITOLUL IV

      PROIECTE SAU PROGRAME AD HOC ȘI BUGETELE AFERENTE

   Articolul 19
   Aprobarea proiectelor sau programelor ad hoc din categoria A („opt out”) și a bugetelor ad hoc aferente acestora
   (1)   Unul sau mai multe dintre statele membre participante ori directorul executiv pot înainta Comitetului director un proiect sau program ad hoc care ține de atribuțiile agenției, ceea ce presupune participarea generală a statelor membre participante. Comitetul director este informat cu privire la eventualul buget ad hoc corespunzător proiectului sau programului propus, precum și cu privire la potențialele contribuții ale terților.
   (2)   Toate statele membre participante își aduc, în principiu, contribuția. Acestea informează directorul executiv cu privire la intenția lor în acest sens.
   (3)   Comitetul director aprobă punerea în practică a proiectului sau a programului ad hoc.
   (4)   Comitetul director poate decide, pe baza unei propuneri din partea directorului executiv sau a unui stat membru participant, înființarea unui comitet care să supravegheze gestionarea și punerea în aplicare a proiectului sau a programului ad hoc. Comitetul este alcătuit din delegați ai fiecăruia dintre statele membre contributoare și, atunci când Uniunea contribuie la proiectul sau programul respectiv, un reprezentant al Comisiei. Decizia Comitetului director specifică mandatul și durata comitetului.
   (5)   Pentru proiectul sau programul ad hoc, statele membre contributoare, reunite în cadrul Comitetului director, aprobă:

               (a)

               normele de gestionare a proiectului sau programului;

               (b)

               după caz, bugetul ad hoc aferent proiectului sau programului, baremul pentru contribuții și normele de punere în aplicare necesare;

               (c)

               participarea unor părți terțe la comitetul menționat la alineatul (4). Participarea acestora nu aduce atingere autonomiei decizionale a Uniunii.

         (6)   În cazul în care Uniunea contribuie la un proiect sau program ad hoc, Comisia participă la deciziile menționate la alineatul (5), cu respectarea deplină a procedurilor de decizie aplicabile bugetului general al Uniunii Europene.
   Articolul 20
   Aprobarea proiectelor sau programelor ad hoc din categoria B („opt in”) și a bugetelor ad hoc aferente acestora
   (1)   Unul sau mai multe dintre statele membre participante pot informa Comitetul director că intenționează să pună în practică un proiect sau program ad hoc care ține de atribuțiile agenției și, după caz, un buget ad hoc aferent acestuia. Comitetul director este informat cu privire la eventualul buget ad hoc corespunzător proiectului sau programului propus și, în cazul în care este necesar, cu privire la detaliile relevante referitoare la resursele umane pentru un astfel de proiect sau program, precum și cu privire la potențialele contribuții ale terților.
   (2)   În scopul maximizării posibilităților de cooperare, toate statele membre participante sunt informate în timp util în legătură cu proiectul sau programul ad hoc, inclusiv în legătură cu baza de extindere a participării, astfel încât orice stat membru participant să-și poată exprima interesul în ceea ce privește asocierea. De asemenea, inițiatorul (inițiatorii) proiectului sau programului depune (depun) toate eforturile pentru a determina cât mai multe state membre să adere. Participarea va fi stabilită de la caz la caz de către inițiatori.
   (3)   Proiectul sau programul ad hoc este considerat un proiect sau program al agenției, cu excepția cazului în care Comitetul director decide altfel în termen de o lună de la primirea informațiilor menționate la alineatul (1).
   (4)   Orice stat membru participant care dorește ulterior să participe la un proiect sau program ad hoc își notifică intenția statelor membre contributoare. În termen de două luni de la primirea notificării, statele membre contributoare se pronunță de comun acord asupra participării statului membru respectiv, luând în considerare în mod corespunzător baza prevăzută în momentul în care statele membre participante sunt informate în legătură cu proiectul sau programul respectiv.
   (5)   Statele membre contributoare iau de comun acord deciziile necesare pentru stabilirea și punerea în aplicare a proiectului sau programului ad hoc și, după caz, pentru bugetul aferent acestuia. În cazul în care Uniunea contribuie la un astfel de proiect sau program, Comisia participă la deciziile menționate de prezentul alineat, cu respectarea deplină a procedurilor decizionale aplicabile bugetului general al Uniunii Europene. Statele membre contributoare informează permanent, în mod corespunzător, Comitetul director cu privire la evoluția proiectului sau programului.
   Articolul 21
   Contribuții de la bugetul general al Uniunii Europene la bugetele ad hoc
   Se pot face contribuții de la bugetul general al Uniunii Europene la bugetele ad hoc constituite pentru proiectele sau programele ad hoc menționate la articolele 19 și 20.
   Articolul 22
   Participarea terților
   (1)   Terții pot contribui la un anumit proiect sau program ad hoc, stabilit în conformitate cu articolele 19 sau 20, și la bugetul aferent acestuia. După caz, Comitetul director aprobă, hotărând cu majoritate calificată, acordurile ad hoc dintre agenție și părți terțe pentru fiecare proiect sau program.
   (2)   Pentru proiectele stabilite în conformitate cu articolul 19, statele membre contributoare reunite în cadrul Comitetului director aprobă cu părțile terțe în cauză toate modalitățile necesare privind contribuția acestora.
   (3)   Pentru proiectele stabilite în conformitate cu articolul 20, statele membre contributoare hotărăsc cu părțile terțe în cauză toate modalitățile necesare privind contribuția acestora.
   (4)   În cazul în care Uniunea contribuie la un proiect sau program ad hoc, Comisia participă la deciziile menționate la alineatele (2) și (3).
   CAPITOLUL V

      RELAȚIILE CU COMISIA

   Articolul 23
   Asocierea la activitatea agenției
   (1)   Comisia este membru al Comitetului director fără drept de vot și este asociată pe deplin la activitatea agenției.
   (2)   Comisia poate, de asemenea, participa la proiectele și programele agenției.
   (3)   Agenția stabilește dispozițiile administrative necesare și relațiile de lucru cu Comisia, în special în vederea realizării unui schimb de cunoștințe de specialitate și de consultanță în domeniile în care activitățile Uniunii au incidență asupra misiunilor agenției și în care activitățile agenției sunt relevante pentru cele ale Uniunii.
   (4)   Modalitățile necesare pentru a acoperi o contribuție, de la caz la caz, din bugetul general al Uniunii Europene în conformitate cu articolele 15 și 21 se stabilesc între agenție și Comisie de comun acord sau între statele membre contributoare și Comisie de comun acord.
   CAPITOLUL VI

      RELAȚIILE CU ȚĂRI, ORGANIZAȚII ȘI ENTITĂȚI TERȚE

   Articolul 24
   Acorduri administrative și alte aspecte
   (1)   În scopul îndeplinirii misiunii sale, agenția poate încheia acorduri administrative cu țări, organizații și entități terțe. Aceste acorduri vizează în special:

               (a)

               principiul unei relații între agenție și partea terță;

               (b)

               dispoziții în vederea consultărilor pe teme legate de activitatea agenției;

               (c)

               aspecte privind securitatea.

         În acest context, agenția respectă cadrul instituțional unic și autonomia decizională a Uniunii Europene. Fiecare astfel de acord se încheie de către Comitetul director pe baza aprobării Consiliului, hotărând în unanimitate.
   (2)   Agenția stabilește relații de lucru strânse cu organele relevante ale OCCAR și cu cele instituite în temeiul acordului-cadru LoI în vederea încorporării acestor elemente sau a asimilării principiilor și practicilor acestora la momentul potrivit, după caz, și de comun acord.
   (3)   Transparența reciprocă și coerența evoluțiilor în domeniul capacităților sunt asigurate de aplicarea procedurilor MDC. Alte relații de lucru dintre agenție și organele NATO relevante se definesc printr-un acord administrativ menționat la alineatul (1), cu respectarea deplină a cadrului de cooperare și consultare stabilit între Uniunea Europeană și NATO.
   (4)   În cadrul acordurilor menționate la alineatul (1), agenția are dreptul să stabilească relații de lucru cu organizații și entități altele decât cele menționate la alineatele (2) și (3), în vederea facilitării eventualei participări a acestora la proiecte și programe.
   (5)   În cadrul acordurilor menționate la alineatul (1), agenția are dreptul să stabilească relații de lucru cu state terțe, în vederea facilitării eventualei participări a acestora la proiecte și programe specifice.
   (6)   Fostelor state membre ale Grupului pentru Armamente al Europei Occidentale care nu fac parte din Uniunea Europeană li se asigură cea mai mare transparență posibilă cu privire la proiectele și programele specifice ale agenției, în vederea unei eventuale participări a acestora, după caz. În acest sens, se înființează un comitet consultativ, care să reprezinte un forum pentru schimbul de opinii și informații în legătură cu aspecte de interes comun care intră sub incidența misiunii agenției. Comitetul este prezidat de directorul executiv sau de reprezentantul acestuia. Comitetul cuprinde câte un reprezentant al fiecărui stat membru participant și un reprezentant al Comisiei, precum și reprezentanți ai foștilor membri GAEO care nu fac parte din Uniunea Europeană în conformitate cu acordurile care urmează a fi încheiate cu aceștia.
   (7)   La cerere, pot participa la Comitetul consultativ menționat la alineatul (6) și alte state europene membre NATO care nu fac parte din Uniunea Europeană, în conformitate cu acordurile care urmează a fi încheiate cu acestea.
   (8)   Comitetul consultativ menționat la alineatul (6) poate reprezenta și un forum pentru dialogul cu alți terți pe teme specifice de interes reciproc care se înscriu în atribuțiile agenției și poate contribui la asigurarea informării depline a acestora cu privire la evoluția aspectelor de interes comun și la posibilitățile de cooperare viitoare.
   CAPITOLUL VII

      DISPOZIȚII DIVERSE

   Articolul 25
   Privilegii și imunități
   Privilegiile și imunitățile directorului executiv și ale personalului agenției sunt prevăzute în Decizia reprezentanților guvernelor statelor membre, reuniți în cadrul Consiliului, din 10 noiembrie 2004 privind privilegiile și imunitățile acordate Agenției Europene de Apărare și membrilor personalului său.
   Privilegiile și imunitățile agenției sunt prevăzute în Protocolul (nr. 7) privind privilegiile și imunitățile Uniunii Europene, anexat la Tratatul privind Uniunea Europeană și la Tratatul privind funcționarea Uniunii Europene.
   Articolul 26
   Clauza de revizuire
   Cel târziu la 14 iulie 2014, șeful agenției prezintă Comitetului director un raport privind punerea în aplicare a prezentei decizii, în vederea posibilei revizuiri a acesteia de către Consiliu.
   Articolul 27
   Răspunderea juridică
   (1)   Răspunderea contractuală a agenției este reglementată de legislația aplicabilă contractului respectiv.
   (2)   Curtea de Justiție a Uniunii Europene este competentă în temeiul oricărei clauze compromisorii incluse într-un contract încheiat de agenție.
   (3)   Răspunderea personală a personalului față de agenție este reglementată de normele relevante care se aplică agenției.
   Articolul 28
   Accesul la documente
   Regulile stabilite prin Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul publicului la documentele Parlamentului European, ale Consiliului și ale Comisiei (6) se aplică documentelor deținute de agenție.
   Articolul 29
   Securitatea
   (1)   Agenția aplică normele de securitate ale Consiliului prevăzute în Decizia 2001/264/CE (7).
   (2)   Agenția asigură un nivel de securitate corespunzător în comunicarea sa externă.
   Articolul 30
   Regimul lingvistic
   Regimul lingvistic al agenției se stabilește de către Consiliu, hotărând în unanimitate.
   Articolul 31
   Abrogarea Acțiunii comune 2004/551/PESC
   Prezenta decizie abrogă și înlocuiește Acțiunea comună 2004/551/PESC privind instituirea Agenției Europene de Apărare.
   Articolul 32
   Intrarea în vigoare
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 12 iulie 2011.

            Pentru Consiliu

            Președintele

         J. VINCENT-ROSTOWSKI

      (1)  JO L 245, 17.7.2004, p. 17.

      (2)  Decizia 2004/676/CE a Consiliului din 24 septembrie 2004 privind statutul agenților din cadrul Agenției Europene de Apărare (JO L 310, 7.10.2004, p. 9).

      (3)  Decizia 2004/677/CE a Consiliului din 24 septembrie 2004 privind regimul aplicabil experților și militarilor naționali detașați în cadrul Agenției Europene de Apărare (JO L 310, 7.10.2004, p. 64).

      (4)  JO L 163, 23.6.2007, p. 17.

      (5)  Decizia 2007/643/PESC a Consiliului din 18 septembrie 2007 privind normele financiare ale Agenției Europene de Apărare și normele privind achizițiile publice și contribuțiile financiare din bugetul operațional al Agenției Europene de Apărare (JO L 269, 12.10.2007, p. 1).

      (6)  JO L 145, 31.5.2001, p. 43.

      (7)  JO L 101, 11.4.2001, p. 1.


title: Decizia Consiliului din 28 octombrie 1996 privind încheierea acordului sub formă de schimb de scrisori între Comunitatea Europeană și Republica Arabă Egipt referitor la adaptarea regimului de import în Comunitate a orezului originar din Egipt și care provine din această țară

text:
               03/Volumul 20

               RO

               Jurnalul Ofícial al Uniunii Europene

               11

         31996D0640

               L 292/27

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 28 octombrie 1996
   privind încheierea acordului sub formă de schimb de scrisori între Comunitatea Europeană și Republica Arabă Egipt referitor la adaptarea regimului de import în Comunitate a orezului originar din Egipt și care provine din această țară
   (96/640/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 113, coroborat cu articolul 228 alineatul (2) prima teză,
   având în vedere propunerea Comisiei,
   întrucât articolul 19 din acordul de cooperare între Comunitatea Economică Europeană și Republica Arabă Egipt (1) prevede o reducere a prelevării aplicabile la importul în Comunitate de orez originar și care provine din această țară, în limitele unui volum anual de 32 000 de tone și cu condiția ca o taxă la export să fie percepută; întrucât, în temeiul aceluiași acord, Comunitatea poate adapta acest regim în cazul modificării legislației sale, ținând seama de interesele Egiptului;
   întrucât Comunitatea s-a angajat, în temeiul acordului privind agricultura, încheiat în cadrul Rundei Uruguay, să înlocuiască prelevările variabile cu taxe vamale; întrucât această înlocuire necesită o adaptare a acordului cu Egiptul;
   întrucât Comunitatea a negociat în acest scop cu Republica Arabă Egipt un acord sub formă de schimb de scrisori privind adaptarea regimului respectiv;
   întrucât este necesară aprobarea acestui acord,
   DECIDE:
   Articolul 1
   Acordul sub formă de schimb de scrisori între Comunitatea Europeană și Republica Arabă Egipt privind adaptarea regimului de import în Comunitate a orezului originar din Egipt și care provine din această țară se aprobă în numele Comunității.
   Textul acordului se anexează la prezenta decizie.
   Articolul 2
   Președintele Consiliului este împuternicit să desemneze persoana autorizată să semneze acordul prin care este angajată Comunitatea (2).
   Articolul 3
   Nomele de aplicare a acordului, inclusiv eventualele măsuri de supraveghere, se adoptă în conformitate cu procedura prevăzută la articolul 27 din Regulamentul (CEE) nr. 1418/76 (3).
   În cazul în care aplicarea acordului necesită o strânsă cooperare cu Republica Arabă Egipt, Comisia poate lua toate măsurile necesare pentru a asigura această cooperare.

      Adoptată la Luxemburg, 28 octombrie 1996.

            Pentru Consiliu

            Președintele

         D. SPRING

      (1)  JO L 266, 27.9.1978, p. 1.

      (2)  Data intrării în vigoare a acordului va fi publicată în Jurnalul Oficial al Comunităților Europene prin grija Secretariatului General al Consiliului.

      (3)  Regulamentul (CEE) nr. 1418/76 al Consiliului din 21 iunie 1976 privind organizarea comună a pieței orezului (JO L 166, 25.6.1976, p. 1). Regulament modificat ultima dată de Regulamentul (CE) nr. 3072/95 (JO L 329, 30.12.1995, p. 18).


title: Decizia 2014/137/UE a Consiliului din 14 martie 2014 privind relațiile dintre Uniunea Europeană, pe de o parte, și Groenlanda și Regatul Danemarcei, pe de altă parte

text:
               15.3.2014

               RO

               Jurnalul Oficial al Uniunii Europene

               L 76/1

      DECIZIA 2014/137/UE A CONSILIULUI

   din 14 martie 2014
   privind relațiile dintre Uniunea Europeană, pe de o parte, și Groenlanda și Regatul Danemarcei, pe de altă parte
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 203,
   având în vedere propunerea Comisiei Europene,
   după transmiterea proiectului actului legislativ către parlamentele naționale,
   având în vedere avizul Parlamentului European (1),
   hotărând în conformitate cu o procedură legislativă specială,
   întrucât:

               (1)

               În conformitate cu Tratatul de modificare, cu referire la Groenlanda, a tratatelor de instituire a Comunităților Europene (2) („Tratatul privind Groenlanda”), Tratatul privind funcționarea Uniunii Europene (TFUE) nu se mai aplică Groenlandei, însă Groenlanda, ca parte a unui stat membru, este asociată Uniunii Europene ca una dintre țările și teritoriile de peste mări.

               (2)

               În preambulul său, Tratatul privind Groenlanda prevede că ar trebui introduse dispoziții care să permită menținerea legăturilor strânse și durabile între Uniune și Groenlanda și luarea în considerare a intereselor comune, în special în ceea ce privește nevoile de dezvoltare ale Groenlandei, și că dispozițiile aplicabile țărilor și teritoriilor de peste mări prevăzute în partea a patra din TFUE oferă un cadru adecvat pentru relațiile respective.

               (3)

               În conformitate cu articolul 198 din TFUE, scopul asocierii îl reprezintă promovarea dezvoltării economice și sociale a acestor țări și teritorii și stabilirea unor relații economice strânse între acestea și Uniune în ansamblul său. În conformitate cu articolul 204 din TFUE, dispozițiile articolelor 198-203 din TFUE se aplică Groenlandei, sub rezerva dispozițiilor specifice prevăzute de Protocolul nr. 34 privind regimul special care se aplică Groenlandei, anexat la TFUE.

               (4)

               Dispozițiile privind aplicarea principiilor prevăzute la articolele 198-202 din TFUE sunt prevăzute în Decizia 2013/755/UE a Consiliului (3).

               (5)

               În concluziile sale din 24 februarie 2003 privind evaluarea intermediară a celui de al patrulea protocol în domeniul pescuitului încheiat între Comunitatea Europeană, Guvernul Danemarcei și Guvernul local al Groenlandei, recunoscând importanța geostrategică a Groenlandei pentru Uniune și spiritul de cooperare ce a rezultat în urma deciziei Uniunii de a-i acorda Groenlandei statutul de teritoriu de peste mări, Consiliul a convenit cu privire la necesitatea extinderii și a consolidării relațiilor viitoare dintre Uniune și Groenlanda, luându-se în considerare importanța pescuitului și necesitatea unor reforme structurale și sectoriale în Groenlanda. Consiliul și-a exprimat totodată angajamentul de a întemeia, ulterior anului 2006, relațiile viitoare ale Uniunii Europene cu Groenlanda pe un parteneriat extins pentru o dezvoltare durabilă, care să includă un acord de pescuit specific, negociat în conformitate cu normele și principiile generale pentru astfel de acorduri.

               (6)

               Acordul în domeniul pescuitului dintre Comunitatea Economică Europeană, pe de o parte, și Guvernul Danemarcei și Guvernul local al Groenlandei, pe de altă parte (4), încheiat în temeiul Regulamentului (CE) nr. 753/2007 al Consiliului (5), reamintește spiritul de cooperare care rezultă din decizia de a acorda Groenlandei statutul de teritoriu de peste mări.

               (7)

               Declarația comună a Comunității, pe de o parte, și a Guvernului local al Groenlandei, pe de altă parte, privind parteneriatul dintre Comunitatea Europeană și Groenlanda, semnată la Luxemburg la 27 iunie 2006, reamintește legăturile strânse istorice, politice, economice și culturale dintre Uniune și Groenlanda și subliniază necesitatea de a consolida în continuare parteneriatul și cooperarea între acestea.

               (8)

               Relațiile Uniunii, pe de o parte, cu Groenlanda și Regatul Danemarcei, pe de altă parte, sunt reglementate, printre altele, prin Decizia 2006/526/CE a Consiliului (6), care a expirat la 31 decembrie 2013.

               (9)

               Uniunea trebuie să construiască parteneriate extinse cu noi actori de pe scena internațională pentru a promova o ordine internațională stabilă și cuprinzătoare, pentru a urmări obiective publice globale comune și pentru de a apăra interesele fundamentale ale Uniunii, precum și pentru a spori cunoașterea Uniunii în țările terțe și în țările și teritoriile de peste mări.

               (10)

               Parteneriatul întemeiat pe prezenta decizie ar trebui să permită continuarea relațiilor strânse dintre Uniune, pe de o parte, și Groenlanda și Danemarca, pe de altă parte, și ar trebui să răspundă provocărilor mondiale, permițând elaborarea unui program proactiv și urmărirea intereselor reciproce. De asemenea, parteneriatul ar trebui să fie corelat cu obiectivele trasate de Comunicarea Comisiei din 3 martie 2010 intitulată „Europa 2020 – O strategie pentru o creștere inteligentă, durabilă și favorabilă incluziunii” („Strategia Europa 2020”), sporind astfel coerența cu Strategia Europa 2020 și promovarea politicilor interne și a obiectivelor definite în comunicările Comisiei, cum ar fi Comunicarea Comisiei din 2 februarie 2011 intitulată „Abordarea provocărilor de pe piețele de mărfuri și privind materiile prime”, și facilitând cooperarea în contextul politicilor Uniunii privind regiunea arctică.

               (11)

               Asistența financiară din partea Uniunii ar trebui să se concentreze asupra domeniilor în care aceasta are cel mai mare impact, având în vedere capacitatea sa de a acționa la scară mondială și de a răspunde provocărilor globale precum eradicarea sărăciei, dezvoltarea durabilă și favorabilă incluziunii sau promovarea la nivel mondial a democrației, bunei guvernanțe, drepturilor omului și statului de drept, angajamentul acesteia previzibil și de durată în ceea ce privește asistența pentru dezvoltare și rolul său în procesul de coordonare cu statele sale membre.

               (12)

               Parteneriatul întemeiat pe prezenta decizie ar trebui să prevadă un cadru care să permită discuții periodice cu privire la aspectele de interes pentru Uniune sau pentru Groenlanda, cum ar fi problemele globale, în cazul cărora un schimb de opinii și o posibilă convergență de idei și perspective ar putea fi benefică pentru ambele părți. În special, impactul din ce în ce mai semnificativ al schimbărilor climatice asupra activității umane și mediului, transportului maritim, resurselor naturale, inclusiv materiile prime, precum și asupra cercetării și inovării, impune necesitatea unui dialog și a unei cooperări consolidate.

               (13)

               Asistența financiară din partea Uniunii, alocată prin intermediul parteneriatului, ar trebui să aducă o perspectivă europeană dezvoltării Groenlandei și ar trebui să contribuie la întărirea legăturilor strânse și de lungă durată cu aceasta, consolidând în același timp poziția Groenlandei ca avanpost al Uniunii, pe baza valorilor și istoriei comune care leagă partenerii.

               (14)

               Asistența financiară din partea Uniunii pentru perioada 2014-2020 ar trebui să se axeze pe unul sau pe cel mult două domenii de cooperare, pentru ca parteneriatul să poată avea un impact maxim și să se poată obține economii de scară, efecte de sinergie, precum și o mai mare eficacitate și vizibilitate a acțiunilor Uniunii.

               (15)

               Cooperarea întemeiată pe prezenta decizie ar trebui să garanteze faptul că fluxurile de resurse sunt acordate în mod previzibil și regulat și că sunt flexibile și adaptate situației din Groenlanda. În acest scop, ori de câte ori este fezabil și oportun, ar trebui să se recurgă la sprijin bugetar.

               (16)

               Normele financiare aplicabile bugetului general al Uniunii sunt prevăzute de Regulamentul (UE, Euratom) nr. 966/2012 al Parlamentului European și al Consiliului (7) și de Regulamentul delegat (UE) nr. 1268/2012 al Comisiei (8).

               (17)

               Interesele financiare ale Uniunii ar trebui să fie protejate prin măsuri proporționale de-a lungul întregului ciclu de cheltuire a fondurilor, inclusiv prevenirea, depistarea și investigarea neregulilor, recuperarea fondurilor pierdute, plătite în mod necuvenit sau incorect utilizate și, dacă este cazul, aplicarea de sancțiuni. Măsurile respective ar trebui să fie efectuate în conformitate cu acordurile aplicabile încheiate cu organizații internaționale și cu țări terțe.

               (18)

               Documentele de programare și măsurile de finanțare necesare pentru punerea în aplicare a prezentei decizii ar trebui să fie adoptate prin intermediul unor acte de punere în aplicare în conformitate cu Regulamentul (UE) nr. 182/2011 al Parlamentului European și al Consiliului (9). Având în vedere natura acestor acte de punere în aplicare, în special tipul de orientare politică pe care îl prezintă și implicațiile lor financiare, pentru adoptarea lor ar trebui, în principiu, să fie utilizată procedura de examinare, cu excepția măsurilor tehnice de punere în aplicare care prezintă o importanță financiară redusă.

               (19)

               Normele și procedurile comune de punere în aplicare a instrumentelor pentru finanțarea acțiunii externe a Uniunii sunt stabilite în Regulamentul (UE) nr. 236/2014 al Parlamentului European și al Consiliului (10) și ar trebui să se aplice punerii în aplicare a prezentei decizii, după caz.

               (20)

               Se impune să se asigure o tranziție lină și neîntreruptă de la Decizia 2006/526/CE la prezenta decizie și alinierea duratei de aplicare a prezentei decizii cu cea a Regulamentului (UE, Euratom) nr. 1311/2013 al Consiliului (11). În consecință, prezenta decizie ar trebui să se aplice de la 1 ianuarie 2014 până la 31 decembrie 2020,

         ADOPTĂ PREZENTA DECIZIE:
   SECȚIUNEA 1

      DISPOZIȚII GENERALE

   Articolul 1
   Obiectul, obiectivul general și domeniul de aplicare
   (1)   Prezenta decizie stabilește dispoziții referitoare la relațiile dintre Uniune, pe de o parte, și Groenlanda și Danemarca, pe de altă parte (denumite în continuare „parteneriatul”).
   (2)   Parteneriatul își propune să mențină legăturile strânse și durabile între parteneri și să sprijine în același timp dezvoltarea durabilă a Groenlandei.
   Parteneriatul ia act de poziția geostrategică a Groenlandei în regiunea arctică, de aspectele legate de explorarea și exploatarea resurselor naturale, inclusiv a materiilor prime, și garantează consolidarea cooperării și a dialogului politic în ceea ce privește aceste aspecte.
   Articolul 2
   Principiile generale ale parteneriatului
   (1)   Parteneriatul facilitează consultările și dialogul politic privind obiectivele specifice și domeniile de cooperare menționate în prezenta decizie.
   (2)   În special, parteneriatul precizează cadrul pentru dialogul politic cu privire la aspectele de interes comun pentru fiecare partener, furnizând fundamentul unei colaborări și al unui dialog extinse în privința unor aspecte precum:

               (a)

               aspectele globale referitoare, printre altele, la energie, schimbările climatice și mediu, resursele naturale, inclusiv materiile prime, transportul maritim, cercetare și inovare;

               (b)

               aspectele legate de Arctica.

         (3)   În punerea în aplicare a prezentei decizii, se asigură consecvența cu alte domenii de acțiune externă a Uniunii, precum și cu alte politici relevante ale Uniunii. În acest scop, măsurile finanțate în temeiul prezentei decizii sunt programate pe baza politicilor de cooperare ale Uniunii prevăzute, printre altele, în acorduri, declarații și planuri de acțiune și se conformează strategiilor de cooperare adoptate în temeiul articolului 4.
   (4)   Activitățile de cooperare se decid în cadrul unei strânse consultări între Guvernul Groenlandei, Guvernul Danemarcei și Comisie. Respectivele consultări se realizează în conformitate cu competențele instituționale, juridice și financiare ale fiecărei părți. În acest scop, punerea în aplicare a prezentei decizii este gestionată de Guvernul Groenlandei și de Comisie, în conformitate cu rolurile și responsabilitățile care le revin.
   Articolul 3
   Obiectivele specifice și principalele domenii de cooperare
   (1)   Obiectivele specifice ale parteneriatului sunt următoarele:

               (a)

               sprijinirea Groenlandei și cooperarea cu Groenlanda în efortul acesteia de a aborda provocările majore cu care se confruntă, în special diversificarea durabilă a economiei, necesitatea de a spori competențele forței de muncă, inclusiv ale oamenilor de știință, și necesitatea de a îmbunătăți sistemele de informații groenlandeze în domeniul tehnologiilor informației și comunicațiilor. Atingerea acestor obiective se va măsura prin procentul din PIB al balanței comerciale, prin procentul pe care îl reprezintă sectorul pescuitului în totalul exporturilor și prin rezultatele indicatorilor statistici în ce privește educația, precum și ale altor indicatori considerați adecvați;

               (b)

               contribuția la capacitatea administrației din Groenlanda de a formula și a pune în aplicare politici naționale, în special în noile domenii de interes comun identificate în Documentul indicativ de programare pentru dezvoltarea durabilă a Groenlandei menționat la articolul 4 alineatul (1) al doilea paragraf. Realizarea acestui obiectiv se va măsura prin indicatori, precum numărul de membri ai personalului administrativ care finalizează cursurile de formare și prin procentul funcționarilor publici care sunt rezidenți (pe termen lung) în Groenlanda.

         (2)   Principalele domenii de cooperare în cadrul parteneriatului includ:

               (a)

               educația și formarea profesională, turismul și cultura;

               (b)

               resursele naturale, inclusiv materiile prime;

               (c)

               energia, clima, mediul și biodiversitatea;

               (d)

               aspectele legate de Arctica;

               (e)

               sectorul social, mobilitatea forței de muncă, sistemele de protecție socială, aspectele legate de siguranța alimentară și de securitatea alimentară; și

               (f)

               cercetarea și inovarea în domenii precum energia, schimbările climatice, rezistența în fața dezastrelor, resursele naturale, inclusiv materiile prime, precum și utilizarea durabilă a resurselor vii.

         SECȚIUNEA 2

      PROGRAMAREA ȘI PUNEREA ÎN APLICARE

   Articolul 4
   Programarea
   (1)   În cadrul parteneriatului, Guvernul local al Groenlandei își asumă responsabilitatea pentru elaborarea și adoptarea politicilor sectoriale în domeniile de cooperare menționate la articolul 3 alineatul (2) și asigură o monitorizare adecvată.
   Pe această bază, Guvernul Groenlandei întocmește și prezintă un Document orientativ de programare pentru dezvoltarea durabilă a Groenlandei (denumit în continuare DPDD). DPDD vizează asigurarea unui cadru coerent de cooperare între Uniune și Groenlanda, care să fie conform cu obiectivul general, domeniul de aplicare, obiectivele, principiile și politicile Uniunii.
   (2)   Elaborarea și punerea în aplicare a DPDD respectă următoarele principii de eficiență a ajutorului: asimilare la nivel național, parteneriat, coordonare, armonizare, aliniere la sistemele naționale, răspundere reciprocă și orientare către rezultate.
   (3)   DPDD se inspiră din lecțiile învățate și din cele mai bune practici și se bazează pe consultări și dialog cu societatea civilă, autoritățile locale și alte părți implicate care să garanteze implicarea acestora și asumarea de către acestea a DPDD.
   DPDD se adaptează la necesități și răspunde circumstanțelor specifice ale Groenlandei, inclusiv impactului schimbărilor climatice și evoluțiilor socioeconomice.
   (4)   Proiectul de DPDD face obiectul unui schimb de opinii între Guvernul Groenlandei, Guvernul Danemarcei și Comisie.
   Guvernul Groenlandei este responsabil de finalizarea DPDD. După finalizare, Comisia evaluează DPDD pentru a stabili dacă acesta este conform cu obiectivele prezentei decizii și cu politicile relevante ale Uniunii și dacă cuprinde toate elementele necesare pentru adoptarea deciziei privind finanțarea anuală. Guvernul Groenlandei furnizează toate informațiile necesare, inclusiv rezultatele eventualelor studii de fezabilitate necesare respectivei evaluări.
   (5)   DPDD se aprobă în conformitate cu procedura de examinare menționată la articolul 8 alineatul (2). respectiva procedură se aplică în cazul reexaminărilor substanțiale care modifică semnificativ strategia sau programarea sa.
   Procedura de examinare nu se aplică în cazul modificărilor nesemnificative ale DPDD, prin care se fac adaptări tehnice, se realocă fonduri în limitele alocărilor orientative pentru fiecare domeniu prioritar sau prin care se majorează ori se reduce nivelul alocării inițiale orientative cu mai puțin de 20 %, cu condiția ca modificările respective să nu afecteze domeniile și obiectivele prioritare stabilite în DPDD. Comisia comunică astfel de modificări nesemnificative Parlamentului European și Consiliului în termen de o lună de la data adoptării deciziei în cauză.
   (6)   Orice programare sau reexaminare a programelor ulterioare publicării raportului intermediar de evaluare menționat la articolul 7 ia în considerare rezultatele, constatările și concluziile respectivului raport.
   Articolul 5
   Dispoziții de punere în aplicare
   În absența unei dispoziții contrare în prezenta decizie, asistența financiară din partea Uniunii se aplică în conformitate cu Regulamentul (UE) nr. 236/2014 și cu obiectivul general, domeniul de aplicare, obiectivele și principiile generale ale prezentei decizii.
   Articolul 6
   Achizițiile publice
   Se aplică dispozițiile privind naționalitatea și proveniența aplicabile pentru atribuirea contractelor de achiziții, a granturilor și pentru alte proceduri de atribuire definite la articolele 8 și 9 din Regulamentul (UE) nr. 236/2014, instituite prin Regulamentul (UE) nr. 233/2014 al Parlamentului European și al Consiliului (12).
   Articolul 7
   Evaluarea intermediară a DPDD și evaluarea punerii în aplicare a prezentei decizii
   (1)   Până la 31 decembrie 2017, Guvernul Groenlandei, Guvernul Danemarcei și Comisia efectuează o evaluare intermediară a DPDD și a impactului acestuia asupra Groenlandei în ansamblu. Comisia asociază toate părțile interesate relevante, inclusiv actorii nestatali și autoritățile locale.
   (2)   Prin derogare la articolul 17 din Regulamentul (UE) nr. 236/2014, Comisia elaborează, până la 30 iunie 2018, un raport cu privire la realizarea obiectivelor și la valoarea adăugată europeană a prezentei decizii, prin intermediul unor indicatori de rezultat și de impact privind eficiența utilizării resurselor, în perspectiva adoptării unei decizii de reînnoire, modificare sau suspendare a tipurilor de măsuri finanțate în temeiul prezentei decizii. Raportul abordează totodată posibilitățile de simplificare, coerența internă și externă a cooperării instituite prin prezenta decizie, menținerea relevanței tuturor obiectivelor, precum și contribuția măsurilor la prioritățile Uniunii privind creșterea inteligentă, durabilă și favorabilă incluziunii. Se vor lua în considerare toate constatările și concluziile privind impactul pe termen lung al Deciziei 2006/526/CE.
   (3)   Comisia solicită Groenlandei să prezinte toate datele și informațiile necesare, în conformitate cu principiile privind eficiența ajutorului, pentru a permite monitorizarea și evaluarea măsurilor finanțate în temeiul prezentei decizii.
   Articolul 8
   Procedura comitetului
   (1)   Comisia este asistată de către Comitetul pentru Groenlanda („comitetul”). Respectivul comitet reprezintă un comitet în sensul Regulamentului (UE) nr. 182/2011.
   (2)   Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.
   (3)   În cazul în care avizul comitetului trebuie obținut prin procedură scrisă, procedura se încheie fără rezultat dacă, înainte de expirarea termenului de trimitere a avizului, președintele comitetului decide astfel sau majoritatea simplă a membrilor comitetului solicită aceasta.
   Articolul 9
   Domeniul de aplicare și metode de finanțare
   (1)   În cadrul politicilor sectoriale stabilite de Guvernul Groenlandei, se poate acorda asistență financiară din partea Uniunii pentru următoarele activități:

               (a)

               reforme și proiecte care sunt în concordanță cu DPDD;

               (b)

               dezvoltarea instituțională, consolidarea capacităților și integrarea aspectelor legate de mediu și de schimbările climatice; și

               (c)

               programele de cooperare tehnică.

         (2)   Asistența financiară a Uniunii se furnizează în principal sub formă de sprijin bugetar.
   Articolul 10
   Valoarea de referință financiară
   Valoarea indicativă a sumei necesare pentru punerea în aplicare a prezentei decizii pentru perioada 2014-2020 este de 217 800 000 EUR.
   SECȚIUNEA 3

      DISPOZIȚIE FINALĂ

   Articolul 11
   Intrarea în vigoare
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

   Se aplică de la 1 ianuarie 2014 până la 31 decembrie 2020.

      Adoptată la Bruxelles, 14 martie 2014.

            Pentru Consiliu

            Președintele

         M. CHRISOCHOIDIS

      (1)  Avizul din 5 februarie 2014 (nepublicat încă în Jurnalul Oficial).

      (2)  JO L 29, 1.2.1985, p. 1.

      (3)  Decizia 2013/755/UE a Consiliului din 25 noiembrie 2013 privind asocierea țărilor și teritoriilor de peste mări la Uniunea Europeană („Decizia de asociere peste mări”) (JO L 344, 19.12.2013, p. 1).

      (4)  JO L 172, 30.6.2007, p. 4.

      (5)  Regulamentul (CE) nr. 753/2007 al Consiliului din 28 iunie 2007 privind încheierea Acordului de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte (JO L 172, 30.6.2007, p. 1).

      (6)  Decizia 2006/526/CE a Consiliului din 17 iulie 2006 privind relațiile între Comunitatea Europeană, pe de o parte, și Groenlanda și Regatul Danemarcei, pe de altă parte (JO L 208, 29.7.2006, p. 28).

      (7)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).

      (8)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).

      (9)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).

      (10)  Regulamentul (UE) nr. 236/2014 al Parlamentului European și al Consiliului din 11 martie 2014 de stabilire a normelor și procedurilor comune pentru punerea în aplicare a instrumentelor Uniunii pentru finanțarea acțiunii externe (JO L 77, 15.3.2014, p. 95).

      (11)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

      (12)  Regulamentul (UE) nr. 233/2014 al Parlamentului European și al Consiliului din 11 martie 2014 de instituire a unui instrument de finanțare a cooperării pentru dezvoltare în perioada 2014-2020 (JO L 77, 15.3.2014, p. 44).


title: Decizia (UE) 2017/986 a Consiliului din 8 iunie 2017 de prelungire a mandatului unui director executiv adjunct al Europol

text:
               10.6.2017

               RO

               Jurnalul Oficial al Uniunii Europene

               L 148/46

         DECIZIA (UE) 2017/986 A CONSILIULUI
   din 8 iunie 2017
   de prelungire a mandatului unui director executiv adjunct al Europol
   CONSILIUL UNIUNII EUROPENE,
   având în vedere Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (1) și, în special, articolul 54 alineatele (3) și (5),
   acționând în calitate de autoritate învestită cu competența numirii directorului executiv și a directorilor executivi adjuncți ai Europol,
   având în vedere propunerea consiliului de administrație al Europol din 19 mai 2017,
   întrucât:

               (1)

               Domnul Wilhelmus Martinus VAN GEMERT a fost numit director executiv adjunct al Europol prin Actul Consiliului din 11 februarie 2014 (2). Mandatul domnului Wilhelmus Martinus VAN GEMERT urmează să expire la 30 aprilie 2018.

               (2)

               Directorii executivi adjuncți ai Europol sunt numiți pentru un mandat de patru ani, care poate fi prelungit o singură dată, în conformitate cu articolul 54 alineatul (4) din Regulamentul (UE) 2016/794.

               (3)

               Decizia Consiliului de administrație al Europol din 1 mai 2017 stabilește procedura pentru prelungirea mandatului directorilor executivi adjuncți ai Europol.

               (4)

               Consiliul de administrație a informat Parlamentul European, la 10 mai 2017, în legătură cu intenția sa de a propune Consiliului prelungirea mandatului domnului Wilhelmus Martinus VAN GEMERT.

               (5)

               Consiliul de administrație a prezentat Consiliului un aviz prin care propune prelungirea mandatului directorului executiv adjunct al Europol, domnul Wilhelmus Martinus VAN GEMERT, și reclasificarea gradului său la gradul AD 14.

               (6)

               Pe baza propunerii prezentate de Consiliul de administrație, Consiliul dorește să prelungească mandatul domnului Wilhelmus Martinus VAN GEMERT în calitatea de director executiv adjunct al Europol,

         ADOPTĂ PREZENTA DECIZIE:
   Articolul 1
   Mandatul domnului Wilhelmus Martinus VAN GEMERT în calitate de director executiv adjunct al Europol se prelungește de la 1 mai 2018 până la 30 aprilie 2022, în gradul AD 14, treapta 1.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Luxemburg, 8 iunie 2017.

            Pentru Consiliu

            Președintele

         U. REINSALU

      (1)  JO L 135, 24.5.2016, p. 53.

      (2)  JO C 44, 15.2.2014, p. 3.


title: 2011/255/UE: Decizia Consiliului din 11 aprilie 2011 de semnare, în numele Uniunii Europene, a unui acord sub forma unui schimb de scrisori între Uniunea Europeană și Noua Zeelandă în temeiul articolului XXIV alineatul (6) și articolului XXVIII din Acordul General pentru Tarife și Comerț (GATT) 1994 referitor la modificarea concesiilor din listele de angajamente ale Republicii Bulgaria și ale României în cadrul procesului lor de aderare la Uniunea Europeană

text:
               29.4.2011

               RO

               Jurnalul Oficial al Uniunii Europene

               L 110/12

         DECIZIA CONSILIULUI
   din 11 aprilie 2011
   de semnare, în numele Uniunii Europene, a unui acord sub forma unui schimb de scrisori între Uniunea Europeană și Noua Zeelandă în temeiul articolului XXIV alineatul (6) și articolului XXVIII din Acordul General pentru Tarife și Comerț (GATT) 1994 referitor la modificarea concesiilor din listele de angajamente ale Republicii Bulgaria și ale României în cadrul procesului lor de aderare la Uniunea Europeană
   (2011/255/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               La 29 ianuarie 2007, Consiliul a autorizat Comisia să deschidă negocieri cu anumite alte state membre ale Organizației Mondiale a Comerțului (OMC) în temeiul articolului XXIV alineatul (6) din Acordul General pentru Tarife și Comerț (GATT) 1994, în cadrul procesului de aderare la Uniunea Europeană a Republicii Bulgaria și a României.

               (2)

               Negocierile au fost conduse de Comisie în cadrul directivelor de negociere adoptate de Consiliu.

               (3)

               Aceste negocieri s-au încheiat și un Acord sub forma unui schimb de scrisori între Uniunea Europeană și Noua Zeelandă în temeiul articolului XXIV alineatul (6) și articolului XXVIII din Acordul General pentru Tarife și Comerț (GATT) 1994 referitor la modificarea concesiilor din listele de angajamente ale Republicii Bulgaria și ale României în cadrul procesului lor de aderare la Uniunea Europeană („acordul”) a fost parafat la 7 septembrie 2010.

               (4)

               Acordul ar trebui semnat,

         ADOPTĂ PREZENTA DECIZIE:
   Articolul 1
   Semnarea Acordului sub forma unui schimb de scrisori între Uniunea Europeană și Noua Zeelandă în temeiul articolului XXIV alineatul (6) și articolului XXVIII din Acordul General pentru Tarife și Comerț (GATT) 1994 referitor la modificarea concesiilor din listele de angajamente ale Republicii Bulgaria și ale României în cadrul procesului lor de aderare la Uniunea Europeană („acordul”) se aprobă, în numele Uniunii, sub rezerva încheierii acordului (1).
   Articolul 2
   Președintele Consiliului este autorizat să desemneze persoana(ele) împuternicită(e) să semneze acordul în numele Uniunii.
   Articolul 3
   Prezenta decizie intră în vigoare la data adoptării.

      Adoptată la Luxemburg, 11 aprilie 2011.

            Pentru Consiliu

            Președintele

         PINTÉR S.

      (1)  Textul acordului va fi publicat împreună cu decizia de încheiere.